31995R2027
L 199/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2027/95 AL CONSILIULUI
din 15 iunie 1995
de instituire a unui sistem de gestionare a efortului de pescuit referitor la anumite zone și resurse de pescuit comunitare
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3760/92 al Consiliului din 20 decembrie 1992, privind instituirea unui sistem comunitar al pescuitului și acvaculturii (1), în special articolul 8 alineatul (4),
având în vedere propunerea Comisiei,
întrucât Regulamentul (CE) nr. 685/95 al Consiliului din 27 martie 1995, privind gestionarea eforturilor de pescuit referitoare la anumite zone și resurse de pescuit comunitare (2) a stabilit criterii și proceduri pentru instituirea unui sistem de gestionare a eforturilor de pescuit în zonele CIEM Vb, VI, VII, VIII, IX, X și COPACE 34.1.1, 34.1.2 și 34.2.0;
întrucât, în conformitate cu articolul 5 din regulamentul menționat anterior, statele membre au transmis Comisiei informațiile referitoare la listele nominale pe zone de pescuit, evaluarea efortului de pescuit necesar pe zone de pescuit și, după caz, dispozitivul preconizat pentru reglementarea efortului de pescuit;
întrucât este necesar ca, pe baza informațiilor transmise de statele membre și în conformitate cu criteriile definite de regulamentul menționat anterior, fiecare stat membru să stabilească nivelul maxim al efortului de pescuit pe zone de pescuit, conform definiției de la articolul 3 alineatul (1) din regulamentul menționat anterior, pentru a garanta că nivelul eforturilor globale de pescuit depuse în prezent nu va crește în zonele respective;
întrucât gestionarea eforturilor de pescuit revine statelor membre de pavilion și întrucât, la controlul eforturilor de pescuit, statele membre trebuie să ia în considerare efortul de pescuit asociat schimburilor de cote;
întrucât trebuie prevăzută posibilitatea Comisiei de a stabili, la cererea unui stat membru, procedurile de aplicare prevăzute la articolul 6 alineatul (2) din Regulamentul (CE) nr. 685/95;
întrucât trebuie prevăzută revizuirea de către Comisie, la cererea unui stat membru, a nivelului maxim al efortului de pescuit pentru respectivul stat membru, în conformitate cu condițiile stabilite de Regulamentul (CE) nr. 685/95;
întrucât eficiența măsurilor de gestionare a eforturilor de pescuit pe zone de pescuit este determinată de măsurile de urmărire și control definite de dispozițiile pertinente ale politicii comune a pescuitului, în special de cele prevăzute de Regulamentul (CEE) nr. 2847/93 al Consiliului din 12 octombrie 1993, privind instituirea unui sistem de control aplicabil politicii comune a pescuitului (3),
ADOPTĂ PREZENTUL REGULAMENT:
Articolul 1
Prezentul regulament stabilește un sistem de gestionare a efortului de pescuit în zonele CIEM Vb, VI, VII, VIII, IX, X și COPACE 34.1.1, 34.1.2 și 34.2.0.
Articolul 2
Nivelul maxim anual al efortului de pescuit pe zonă de pescuit, pentru fiecare stat membru, se stabilește conform indicațiilor din anexă.
Articolul 3
(1) Stabilirea nivelului maxim al efortului de pescuit menționat la articolul 2 se face fără a se aduce atingere schimburilor de cote efectuate în conformitate cu articolul 9 alineatul (1) din Regulamentul (CEE) nr. 3760/92 și realocărilor și/sau deducerilor efectuate în conformitate cu articolul 21 alineatul (4), articolul 23 alineatul (1) și articolul 32 alineatul (2) din Regulamentul (CEE) nr. 2847/93.
(2) În cazul în care decid să schimbe, în întregime sau în parte, disponibilitățile de pescuit care le-au fost alocate, statele membre informează Comisia atât cu privire la schimburile de cote cât și cu privire la efortul de pescuit care corespunde acestor schimburi, convenit între ele.
În cazul realocării și/sau deducerii de cote, statele membre informează Comisia cu privire la efortul de pescuit corespunzător acestor realocări și/sau deduceri.
(3) Statele membre își reajustează nivelurile maxime de efort pentru a ține seama de efortul de pescuit care corespunde:
(a)
schimburilor de cote;
(b)
realocărilor și/sau deducerilor.
Articolul 4
La cererea unui stat membru, Comisia, în conformitate cu procedura prevăzută la articolul 18 din Regulamentul (CE) nr. 3760/92:
-
poate stabili procedurile de aplicare prevăzute la articolul 6 alineatul (2) paragraful al doilea din Regulamentul (CE) nr. 685/95;
-
ia măsurile necesare pentru ca acest stat membru să-și poată exploata cotele în conformitate cu dispozițiile de la articolul 6 alineatul (2) paragraful al treilea din Regulamentul (CE) nr. 685/95.
Articolul 5
Prezentul regulament intră în vigoare în a șaptea zi de la publicarea în Jurnalul Oficial al Comunităților Europene.
Se aplică de la 1 ianuarie 1996.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 15 iunie 1995.